Euroopan yleisurheiluliitto EAA haluaa eroon dopingaikakauden fossiloituneista ennätyksistä ja aloittaa alusta maanosan ennätysten tilastoinnin. EAA:n hallituksen jäsen Antti Pihlakoski vahvisti liiton hallituksen sunnuntaisesta kokouksesta tulleen uutisen, jonka kertoi ensimmäisenä Ilta-Sanomat.

Jatkossa ennätystulosten on täytettävä kolme kriteeriä. Ensinnäkin niiden pitää syntyä kisoissa, joissa on paikalla kansainväliset delegaatit. Toiseksi ennätyksen tekijän dopingtestinäyte on säilytettävä kymmenen vuotta ja kolmanneksi ennätyksen tekijällä pitää olla takanaan tietty määrä kilpailujen ulkopuolella tehtyjä dopingtestejä.

- Yksityiskohtia täytyy vielä hioa ja miettiä, Pihlakoski kertoi.

Uudistuksen taustalla kummittelevat yleisurheilun dopinghaamut. Osa yleisurheilun ennätyksistä on edelleen peräisin 1980-luvulta, ja entisen itäblokin dopingista jälkeenpäin paljastuneiden tietojen perusteella näyttää selvältä, että kielletyt aineet vaikuttivat tuloksiin.

- Se oli hyvin keskeinen vaikuttaja. Yleisurheilussa mitataan kaikkea, ja kun nämä tulokset ovat syntyneet eri aikakaudella, on syytä updeitata myös ennätysten ratifioimiskriteerit, Pihlakoski sanoi.

Pihlakoski ennakoi, että ollaan vuodessa 2019 ennen kuin uusia ennätyslistoja aletaan julkaista. Vanhat ennätykset jäävät omille listoilleen.

Yleisurheilun teholajeissa - pikajuoksuissa ja heittolajeissa - sekä naisten yleisurheilussa merkittävä osa ennätyksistä on edelleen entisen itäblokin urheilijoiden tuloksia ajalta, jolloin kilpailujen ulkopuolista testausta ei ollut. Kilpailujen ulkopuolinen testaus alkoi 1988, ja vuosikymmenen vaihteessa kommunistinen itäblokki mureni. Nämä kaksi murrosta näkyvät myös yleisurheilutilastoista.

Lue myös:

Tällä viikolla kisakautensa avaava Pitkämäki on iskussa: "On ollut paras leiri moneen vuoteen"

Timanttiliigaan merkittävä muutos: "Isot rahat ratkaistaan yhdessä kilpailussa"